РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/224-13

17. јун 2013. године

Б е о г р а д

**З А П И С Н И К**

**28. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ,**

**ОДРЖАНЕ 17. ЈУНА 2013. ГОДИНЕ**

Седница је почела у 12,00 часова.

Седници је председавао Петар Петровић, председник Одбора.

Седници су присуствовали чланови Одбора: Владимир Цвијан, Ласло Варга, Мирна Косановић, Маја Гојковић, Неђо Јовановић, Ненад Константиновић, Светислава Булајић, Биљана Хасановић Кораћ, Павле Марков и Срђан Миковић.

Седници је присуствовао Дејан Рајчић (заменик Срђана Спасојевића).

Седници нису присуствовали чланови Одбора: Слободан Хомен, Милица Радовић, Катарина Ракић, Иван Јоковић и Драган Николић, нити њихови заменици.

Седници су присуствовали Татјана Бабић, директор Агенције за борбу против корупције, Владан Јоксимовић, заменик директора Агенције за борбу против корупције, Злата Ђорђевић, заменик председника Одбора Агенције за борбу против корупције, Гордана Јанићијевић, заменик Републичког јавног тужиоца, Бранко Стаменковић, Посебни тужилац за високотехнолошки криминал, и Станојла Мандић и Александар Ресановић, заменици Повереника за информације од јавног значаја и заштиту података о личности.

На предлог председника Одбора једногласно је утврђен следећи

Д н е в н и р е д :

1. Разматрање Годишњег извештаја о раду Агенције за борбу против корупције за 2012. годину;

2. Разматрање Извештаја о раду јавних тужилаштава на сузбијању криминалитета и заштити уставности и законитости у 2012. години и Извештаја о раду Тужилаштва за ратне злочине за 2012. годину;

3. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2012. годину;

4. Разматрање Предлога одлуке о избору судија који се први пут бирају на судијску функцију;

5. Предлог да Одбор за правосуђе, државну управу и локалну самоуправу, заједно са Одбором за људска и мањинска права и равноправност полова, организује јавно слушање о Извештају о раду Националног механизма за превенцију тортуре за 2012. годину;

6. Разно.

Записник са 27. седнице Одбора усвојен је без примедаба.

**Прва тачка дневног рада: Разматрање Годишњег извештаја о раду Агенције за борбу против корупције за 2012. годину.**

Татјана Бабић је у свом излагању подсетила присутне чланове Одбора на надлежности и активности Агенције за борбу против корупције. Указала је, притом, да је на обим рада Агенције у 2012. години утицало и расписивање и одржавање парламентарних избора, као и разрешење претходног и избор новог директора Агенције.

Посебно је издвојила активности Агенције које се тичу увођења планова интегритета у државне и јавне установе, поступке поводом неспојивости функција, израде програма обука запослених у државној управи, као и информационог повезивања са базама података Републичког геодетског завода, Агенције за привредне регистре и других јавних установа.

Одбор је закључио да предлог закључка поводом разматрања Годишњег извештаја о раду Агенције за 2012. годину размотри и утврди на наредној седници Одбора. Указано је да би требало размотрити став 2. тачке 4. текста предлога закључка, који је припремила стручна служба, посебно предлог који се односи на овлашћења која би требало дати Агенцији будућим изменама Закона о Агенцији за борбу против корупције.

У дискусији су учествовали Петар Петровић, Срђан Миковић, Дејан Рајчић, Ненад Констатиновић, Владимир Цвијан и Неђо Јовановић.

**Друга тачка дневног реда**: **Разматрање Извештаја о раду јавних тужилаштава на сузбијању криминалитета и заштити уставности и законитости у 2012. години и Извештаја о раду Тужилаштва за ратне злочине за 2012. годину.**

Гордана Јанићијевић је представила Извештај о раду јавних тужилаштава, износећи активности тужилаштава на сузбијању криминалитета и статистичке податке о поступању тужилаштава по одређеним кривичним делима који те активности илуструју.

Истакла је да се бележи повећање ефикасности рада јавних тужилаштава, а које је директна последица интензивније примене начела опортунитета и споразума о признању кривице, чиме се кривични поступак окончава у самом тужилаштву одбацивањем кривичних пријава.

Посебно је указала да јавна тужилаштва од октобра месеца 2013. године добијају нову процесну функцију – вођење тужилачке истраге, због чега је, у 2012. години, обуку прошло 450 јавних тужилаца и њихових заменика.

Чланови Одбора су обавештени да је Нацрт правилника за вредновање рада јавних тужилаца припремљен и да се његово усвајање од стране Државног већа тужилаца очекује у јулу месецу 2013. године.

У дискусији су учествовали Неђо Јовановић, Срђан Миковић и Владимир Цвијан.

**Трећа тачка дневног реда:** **Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2012. годину.**

Станојла Мандић је истакла да извештај тематски обухвата област слободног приступа информацијама од јавног значаја и област заштите података о личности, при чему предмети који се тичу слободног приступа информација од јавног значаја чине 70% укупног броја предмета.

У раду Повереника налази се укупно 7.500 предмета, од којих је 5.000 предмета окончано у 2012. години, при чему се бележи тренд раста броја притужби Поверенику у односу на 2011. годину, јер је само у прошлој години поднето око 3500 притужби. Посебно је указала да, у случајевима непоступања по налозима Повереника и кршења Закона о слободном приступу информацијама од јавног значаја од стране органа власти, у 2012. години није покренут ниједан прекршајни поступак.

Поново је указано на велики проблем који ствара недостатак простора, који не само да отежава рад Повереника, већ угрожава и само вршење надлежности Повереника.

Александар Ресановић је изнео став да су у трогодишњој примени Закона о заштити података о личности уочене бројне неусаглашености са међународним стандардима, те да је због тога неопходно донети нов закон или постојећи изменити и допунити, као и донети подзаконске прописе како би Закон могао да се примењује. Указао је, такође, на неопходност едукације руковалаца подацима којих има више стотина хиљада који своје обавезе не испуњавају на правилан начин.

Одбор је закључио да предлог закључка поводом разматрања Извештаја Повереника размотри и утврди на наредној седници Одбора.

**Четврта тачка дневног реда: Разматрање Предлога одлуке о избору судија који се први пут бирају на судијску функцију.**

Биљана Хасановић Кораћ је поставила питање несклада броја предложених кадидата за први избор судија и оглашених непопуњених судијских места.

Петар Петровић обавестио је присутне чланове Одбора, као члан Високог савета судства по положају, да се Високи савет судства при предлагању кандидата руководио обавезама које за Високи савет судства, при предлагању кандидата за избор судија, проистичу из Закона о правосудној академији.

**Пета тачка дневног реда:** **Предлог да Одбор за правосуђе, државну управу и локалну самоуправу, заједно са Одбором за људска и мањинска права и равноправност полова, организује јавно слушање о Извештају о раду Националног механизма за превенцију тортуре за 2012. годину.**

Петар Петровић је, у складу са чланом 83. Пословника народне скупштине, предложио да Одбор за правосуђе, државну управу и локалну самоуправу, заједно са Одбором за људска и мањинска права, организује Јавно слушање о Извештају Националаног механизма за превенцију тортуре, који је поднео заштитник грађана, и то 26. јуна 2013. године, поводом обележавања Међународног дана подршке жртвама тортуре.

Предлог је усвојен једногласно.

**Шеста тачка дневног реда:** **Разно.**

Поводом ове тачке дневног реда није било дискусије.

Седница је завршена у 14,00 часова.

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић Петар Петровић